Ιεροκλής Στολτίδης

Ο **Ιεροκλής Στολτίδης** (Μαυροδένδρι Κοζάνης, 2 Φεβρουαρίου 1975) είναι Έλληνας παλαίμαχος διεθνής επαγγελματίας ποδοσφαιριστής και νυν προπονητής. Από τον Νοέμβριο του 2025 είναι βοηθός προπονητή στον Ηρακλή.

Σαν ποδοσφαιριστής αγωνίστηκε ως αμυντικός μέσος στον Ηρακλή Θεσσαλονίκης, στον Ολυμπιακό Πειραιώς και στον Α.Ο. Κέρκυρα. Ξεχώρισε για το πάθος του εντός των αγωνιστικών χώρων, τη δύναμη και το θάρρος στις διεκδικήσεις και τη φυσική του κατάσταση.

Ολοκλήρωσε την καριέρα του στο τέλος της αγωνιστικής περιόδου 2010–2011 έχοντας συμπληρώσει 542 συμμετοχές και 75 γκολ σε όλες τις διοργανώσεις. Από αυτές οι 417 συμμετοχές και τα 55 γκολ αφορούν το πρωτάθλημα της Α΄ Εθνικής Κατηγορίας.

## Συλλογική καριέρα
Ξεκίνησε το ποδόσφαιρο από τον Οδυσσέα Μαυροδενδρίου, την ομάδα του τόπου όπου μεγάλωσε, το Μαυροδένδρι Κοζάνης. Στη συνέχεια πήρε μεταγραφή στην Α.Ε. Ποντίων Κοζάνης, όπου και αγωνίστηκε για 2 χρόνια στο πρωτάθλημα της Δ΄ Εθνικής.

### Ηρακλής Θεσσαλονίκης
Το 1992 υπέγραψε στον Ηρακλή Θεσσαλονίκης, στον οποίο παρέμεινε για 11 χρόνια. Η γερή σωματοδομή του και η φυσική του κατάσταση τον έκαναν να ξεχωρίσει από πολύ μικρή ηλικία. Έκανε το ντεμπούτο του στην Α΄ Εθνική τον Δεκέμβριο του 1992, αλλά δεν έγινε βασικός μέχρι την αγωνιστική περίοδο 1995–1996. Την περίοδο 2002–2003 ξεχώρισε, καθώς αναδείχθηκε ο πολυτιμότερος ποδοσφαιριστής της ομάδας του.

### Ολυμπιακός Πειραιώς
Τον Ιούνιο του 2003, ύστερα από 234 αγώνες πρωταθλήματος με τη φανέλα του Ηρακλή, υπέγραψε διετές συμβόλαιο στον Ολυμπιακό για να αντικαταστήσει τον Ζε Ελίας. Την περίοδο 2003–2004 τα κρίσιμα τέρματα που σημείωσε εναντίον του Παναθηναϊκού και της Α.Ε.Κ. τον κατέστησαν πλέον αγαπητό στους οπαδούς του Ολυμπιακού Πειραιώς. Επίσης, πήρε την πρώτη του γεύση από το UEFA Champions League, σκοράροντας δύο φορές σε πέντε εμφανίσεις.

Την περίοδο 2004–2005 είχε 25 συμμετοχές και 2 τέρματα στο ελληνικό πρωτάθλημα. Αγωνίστηκε και στα 540 λεπτά των έξι αγώνων στη φάση των ομίλων του UEFA Champions League σκοράροντας μάλιστα το νικητήριο γκολ εναντίον της μετέπειτα πρωταθλήτριας Ευρώπης Λίβερπουλ. Την ίδια περίοδο κατέκτησε το πρώτο του πρωτάθλημα και Κύπελλο Ελλάδας.

Την περίοδο 2005–2006 συμμετείχε στην πρεμιέρα του πρωταθλήματος εναντίον του Παναθηναϊκού, ανοίγοντας το σκορ στη νίκη της ομάδας του με 0–2, ενώ το τέλος της περιόδου αυτής τον βρήκε να κατακτά εκ νέου το νταμπλ.

### Α.Ο. Κέρκυρα
Το 2010 υπέγραψε στον Α.Ο. Κέρκυρα, όπου τιμήθηκε από τον Ολυμπιακό για την πολυετή προσφορά του στον αγώνα μεταξύ των δύο ομάδων, καθώς είχε διατελέσει αρχηγός στην ομάδα του Πειραιά και ήταν ιδιαίτερα αγαπητός στον φίλαθλο κόσμο.

## Διεθνής καριέρα
Ο «Ιέρο» ήταν μέλος της εθνικής Ελπίδων που αγωνίστηκε στον τελικό του Ευρωπαϊκού Πρωταθλήματος του 1998 από την Ισπανία (0–1). Στην εθνική Ανδρών αγωνίστηκε για πρώτη φορά τον Νοέμβριο του 1999, ενώ εκπροσώπησε την Ελλάδα και στους Ολυμπιακούς Αγώνες του 2004 στην Αθήνα, ως μέλος της ολυμπιακής εθνικής ομάδας.

## Στατιστικά στοιχεία

## Τίτλοι
### Συλλογικοί
* **5 [[Πρωτάθλημα Ελλάδας ποδοσφαίρου ανδρών|Πρωταθλήματα Ελλάδας]]** (2005, 2006, 2007, 2008, 2009)
* **4 [[Κύπελλο Ελλάδας (ποδόσφαιρο ανδρών)|Κύπελλα Ελλάδας]]** (2005, 2006, 2008, 2009)
* **1 [[Κύπελλο φιλίας και αλληλεγγύης|Σούπερ Καπ Ελλάδας]]** (2007)

### Ατομικοί
* **Δεύτερος καλύτερος Έλληνας ποδοσφαιριστής** για την περίοδο 2004–2005
* **Καλύτερος Έλληνας ποδοσφαιριστής** για την περίοδο 2005–2006
* **Δεύτερος καλύτερος Έλληνας ποδοσφαιριστής** για την περίοδο 2006–2007

## Παραπομπές


## Εξωτερικοί σύνδεσμοι
* 
* 
* Το προφίλ του Ιεροκλή Στολτίδη στο transfermarkt.com

Κατηγορία:Μέσοι ποδοσφαιριστές
Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές ολυμπιακής ομάδας Ελλάδας
Κατηγορία:Ποδοσφαιριστές Εθνικής Ελλάδας Κ21
Κατηγορία:Ποδοσφαιριστές Ηρακλή Θεσσαλονίκης
Κατηγορία:Ποδοσφαιριστές Ολυμπιακού Πειραιώς
Κατηγορία:Ποδοσφαιριστές Α.Ο. Κέρκυρας
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές στους Θερινούς Ολυμπιακούς Αγώνες 2004
Κατηγορία:Έλληνες προπονητές ποδοσφαίρου
Κατηγορία:Προπονητές ποδοσφαίρου Δόξας Δράμας
Κατηγορία:Προπονητές ποδοσφαίρου Ηρακλή Θεσσαλονίκης